CELEX: 32020D1766
Language: da
Date: 2020-11-25 00:00:00
Title: Kommissionens gennemførelsesafgørelse (EU) 2020/1766 af 25. november 2020 om fastlæggelse af, at de reguleringsmæssige rammer, som finder anvendelse på værdipapircentraler i Det Forenede Kongerige Storbritannien og Nordirland, i en begrænset periode er ækvivalente i overensstemmelse med Europa-Parlamentets og Rådets forordning (EU) nr. 909/2014

26.11.2020   
               
               
                  DA
               
               
                  Den Europæiske Unions Tidende
               
               
                  L 397/26
               
            
         KOMMISSIONENS GENNEMFØRELSESAFGØRELSE (EU) 2020/1766
         af 25. november 2020
         om fastlæggelse af, at de reguleringsmæssige rammer, som finder anvendelse på værdipapircentraler i Det Forenede Kongerige Storbritannien og Nordirland, i en begrænset periode er ækvivalente i overensstemmelse med Europa-Parlamentets og Rådets forordning (EU) nr. 909/2014
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 909/2014 af 23. juli 2014 om forbedring af værdipapirafviklingen i Den Europæiske Union og om værdipapircentraler samt om ændring af direktiv 98/26/EF og 2014/65/EU samt forordning (EU) nr. 236/2012 (1), særlig artikel 25, stk. 9, og
         ud fra følgende betragtninger:
         
                     (1)
                  
                  
                     Den 29. marts 2017 meddelte Det Forenede Kongerige Storbritannien og Nordirland (»Det Forenede Kongerige«) sin beslutning om at udtræde af Unionen i henhold til artikel 50 i traktaten om Den Europæiske Union. Den 17. oktober 2019 nåede Unionen og Det Forenede Kongerige til enighed om en aftale om Det Forenede Kongeriges udtræden af Unionen (2) (»udtrædelsesaftalen«) med en revideret protokol om Irland og Nordirland og en revideret politisk erklæring (3). I henhold til udtrædelsesaftalen og efter dens ratificering i Det Forenede Kongeriges Underhus, dens vedtagelse i Europa-Parlamentet og dens indgåelse af Rådets blev Det Forenede Kongerige den 1. februar 2020 et tredjeland, og EU-retten vil ophøre med at finde anvendelse på og i Det Forenede Kongerige den 31. december 2020.
                  
               
                     (2)
                  
                  
                     Værdipapircentraler (»CSD'er«) er af afgørende betydning for finansmarkederne. Registrering af værdipapirer i et elektronisk bogføringssystem (»registreringsydelser«) og forvaltning af værdipapirkonti på øverste niveau (»centrale forvaltningsydelser«) øger gennemsigtigheden og beskytter investorerne, idet registreringen og forvaltningen sikrer værdipapiremissionernes integritet og hindrer uretmæssig oprettelse eller reducering af udstedte værdipapirer. CSD'er driver også værdipapirafviklingssystemer, som sikrer, at værdipapirtransaktioner afvikles korrekt og rettidigt. Disse funktioner er kritiske for efterhandelsclearings- og afviklingsprocesserne. Værdipapirafviklingssystemer er også af afgørende betydning for den monetære politik, da de spiller en stor rolle ved at stille sikkerhed for pengepolitiske operationer.
                  
               
                     (3)
                  
                  
                     Fra den 1. januar 2021 betragtes CSD'er, der er etableret i Det Forenede Kongerige (»UK-CSD'er«), som tredjelands-CSD'er, jf. forordning (EU) nr. 909/2014. De vil således ikke kunne levere registreringsydelser og centrale forvaltningsydelser i forbindelse med finansielle instrumenter, der er oprettet i henhold til en medlemsstats lovgivning, medmindre de er anerkendt af Den Europæiske Værdipapir- og Markedstilsynsmyndighed (»ESMA«) i overensstemmelse med artikel 25 i nævnte forordning. Uden en sådan anerkendelse må udstedere i Unionen ikke benytte UK-CSD'er til at levere registreringsydelser og centrale forvaltningsydelser i forbindelse med værdipapirer, der er oprettet i henhold til en medlemsstats lovgivning. En sådan situation kan medføre midlertidige hindringer for, at udstedere i Unionen kan opfylde deres retlige forpligtelser, idet tjenester, der leveres af UK-CSD'er i forbindelse med virksomhedsobligationer og børshandlede fonde oprettet i henhold til Irlands nationale lovgivning (»irske virksomhedsobligationer og ETF'er«), ikke på nuværende tidspunkt leveres af CSD'er, som er meddelt tilladelse i Unionen (»CSD'er i Unionen«). Det er derfor berettiget og i Unionens og medlemsstaternes interesse at sikre, at UK-CSD'er fortsat kan levere tjenesteydelser i Unionen i en begrænset periode efter den 31. december 2020.
                  
               
                     (4)
                  
                  
                     ESMA må kun anerkende en CSD, der er etableret i et tredjeland, hvis Kommissionen har vedtaget en gennemførelsesretsakt, der fastslår, at de retlige og tilsynsmæssige ordninger for den pågældende CSD er ækvivalente med kravene i forordning (EU) nr. 909/2014. I betragtning af risikoen for, at Det Forenede Kongerige udtrådte af Unionen uden indgåelse af en udtrædelsesaftale, blev Det Forenede Kongeriges retlige og tilsynsmæssige rammer ved Kommissionens gennemførelsesafgørelse (EU) 2018/2030 (4) indrømmet ækvivalens frem til den 30. marts 2021. Indgåelsen af udtrædelsesaftalen bevirkede, at denne gennemførelsesafgørelse aldrig fandt anvendelse. CSD'erne i Unionen er kommet langt i forløbet med hensyn til at udvikle tjenesteydelser i forbindelse med irske virksomhedsobligationer og ETF'er, hvilket skal give udstedere i Unionen mulighed for at overflytte deres positioner, men dette arbejde vil ikke være fuldt afsluttet, når EU-retten ophører med at finde anvendelse på og i Det Forenede Kongerige den 31. december 2020. Det er derfor nødvendigt og i Unionens og medlemsstaternes interesse, at de retlige og tilsynsmæssige ordninger, der er gældende for UK-CSD'er, erklæres ækvivalente med kravene i forordning (EU) nr. 909/2014 i en periode på seks måneder.
                  
               
                     (5)
                  
                  
                     I henhold til artikel 25, stk. 9, i forordning (EU) nr. 909/2014 skal tre betingelser være opfyldt, for at det kan fastslås, at et tredjelands retlige og tilsynsmæssige ordninger for CSD'er, som er etableret der, er ækvivalente med dem, der er fastsat i nævnte forordning.
                  
               
                     (6)
                  
                  
                     For det første skal tredjelandets retlige og tilsynsmæssige ordninger sikre, at CSD'er i det pågældende tredjeland opfylder retligt bindende krav, som rent faktisk er ækvivalente med kravene i forordning (EU) nr. 909/2014. Frem til overgangsperiodens udløb den 31. december 2020 skal UK-CSD'er opfylde kravene i forordning (EU) nr. 909/2014. Det Forenede Kongerige indarbejdede den 26. juni 2018 bestemmelserne i forordning (EU) nr. 909/2014 i national ret med virkning fra overgangsperiodens udløb.
                  
               
                     (7)
                  
                  
                     For det andet skal tredjelandets retlige og tilsynsmæssige ordninger sikre, at CSD'er, der er etableret i det pågældende tredjeland, løbende er underlagt effektivt tilsyn samt effektiv kontrol og håndhævelse. Frem til overgangsperiodens udløb den 31. december 2020 er UK-CSD'er under tilsyn af Bank of England, som fastsat i Det Forenede Kongeriges nationale lovgivning i overensstemmelse med forordning (EU) nr. 909/2014. Som led i indarbejdelsen af bestemmelserne i forordning (EU) nr. 909/2014 i Det Forenede Kongeriges nationale lovgivning er Bank of England fortsat ansvarlig for tilsynet med CSD'er efter overgangsperiodens udløb, og der er for øjeblikket intet, der tyder på, at der er planlagt vigtige ændringer af dette tilsyn.
                  
               
                     (8)
                  
                  
                     For det tredje skal tredjelandets retlige rammer omfatte et effektivt ækvivalent system til anerkendelse af CSD'er, der er meddelt tilladelse i henhold til de retlige ordninger i tredjelande. Dette opnås gennem indarbejdelsen af bestemmelserne i artikel 25 i forordning (EU) nr. 909/2014 i Det Forenede Kongeriges nationale lovgivning. Derudover har Det Forenede Kongerige indført særlige overgangsbestemmelser, som giver CSD'er i tredjelande mulighed for at levere registreringsydelser og centrale forvaltningsydelser i Det Forenede Kongerige i en periode på mindst seks måneder efter, at Det Forenede Kongerige har erklæret det pågældende tredjelands ordninger ækvivalente.
                  
               
                     (9)
                  
                  
                     På dette grundlag kan det konkluderes, at de retlige og tilsynsmæssige ordninger i Det Forenede Kongerige, der finder anvendelse på UK-CSD'er efter overgangsperiodens udløb, jf. udtrædelsesaftalens artikel 126, opfylder alle betingelserne i artikel 25, stk. 9, i forordning (EU) nr. 909/2014.
                  
               
                     (10)
                  
                  
                     Denne afgørelse er baseret på de oplysninger, der i øjeblikket foreligger om de retlige og tilsynsmæssige ordninger, der finder anvendelse på UK-CSD'er fra den 1. januar 2021. I lyset af Det Forenede Kongeriges meddelelse om, at visse krav, som i fremtiden vil træde i kraft inden for Unionens retlige rammer, ikke vil blive indarbejdet i landets nationale lovgivning, kan de retlige og tilsynsmæssige ordninger, der i øjeblikket er gældende i Det Forenede Kongerige, kun anses for at være ækvivalente i en begrænset periode. I betragtning af Det Forenede Kongeriges meddelelse om fremtidig divergens med hensyn til de retlige og tilsynsmæssige ordninger, der gælder for UK-CSD'er, forventes markedsdeltagerne at forberede sig på en situation uden nogen yderligere afgørelse om ækvivalens på dette område.
                  
               
                     (11)
                  
                  
                     Indgåelsen af omfattende og effektive samarbejdsordninger mellem ESMA og Bank of England, jf. artikel 25, stk. 10, i forordning (EU) nr. 909/2014, sikrer en proaktiv informationsudveksling og koordinering af tilsynsaktiviteterne. Disse ordninger skal navnlig sikre, at ESMA løbende i alle situationer, også i nødsituationer, har øjeblikkelig adgang til alle de oplysninger, den anmoder om. Disse samarbejdsordninger sikrer desuden, at ESMA kan udveksle alle relevante oplysninger med de myndigheder, der er omhandlet i artikel 25, stk. 5, i forordning (EU) nr. 909/2014, med henblik på høring af nævnte myndigheder om UK-CSD'ers status som anerkendte eller situationer, hvor nævnte oplysninger er nødvendige, for at disse myndigheder kan varetage deres tilsynsmæssige opgaver.
                  
               
                     (12)
                  
                  
                     Det Forenede Kongeriges myndigheder forventes at informere Unionen om alle ændringer i Det Forenede Kongeriges retlige eller tilsynsmæssige rammer, der påvirker leveringen af registreringsydelser og centrale forvaltningsydelser i Det Forenede Kongerige. Kommissionen vil i samarbejde med ESMA overvåge eventuelle ændringer af de retlige og tilsynsmæssige ordninger, som påvirker leveringen af sådanne ydelser i Det Forenede Kongerige, udviklingstendenser på markedet samt det tilsynsmæssige samarbejdes effektivitet, herunder omgående informationsudveksling mellem ESMA og Bank of England. Kommissionen kan til enhver tid foretage en revision, hvis relevante udviklingstendenser nødvendiggør, at Kommissionen revurderer den ækvivalens, der indrømmes ved denne afgørelse, herunder hvis Det Forenede Kongeriges myndigheder ikke samarbejder effektivt, ikke gør det muligt at foretage en effektiv vurdering af den risiko, som UK-CSD'er indebærer for Unionen eller dens medlemsstater, eller hvis de foranstaltninger, der træffes af UK-CSD'er eller Bank of England fremmer urimelig og illoyal konkurrence.
                  
               
                     (13)
                  
                  
                     I Unionens og medlemsstaternes interesse og for at give CSD'er i Unionen den fornødne tid til at udvikle deres udbud af tjenesteydelser i forbindelse med irske virksomhedsobligationer og ETF'er, og for at give udstedere i Unionen den fornødne tid til at overflytte deres positioner til CSD'er i Unionen, bør denne afgørelse udløbe seks måneder efter anvendelsesdatoen.
                  
               
                     (14)
                  
                  
                     Denne afgørelse bør træde i kraft så hurtigt som muligt for at sikre retssikkerheden for udstedere i Unionen inden overgangsperiodens udløb i overensstemmelse med udtrædelsesaftalen. Den bør anvendes fra dagen efter den dag, hvor EU-retten ophører med at finde anvendelse på og i Det Forenede Kongerige.
                  
               
                     (15)
                  
                  
                     Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
                  
               VEDTAGET DENNE AFGØRELSE:
         
            Artikel 1
            For så vidt angår artikel 25 i forordning (EU) nr. 909/2014 anses de retlige og tilsynsmæssige ordninger i Det Forenede Kongerige Storbritannien og Nordirland, der finder anvendelse på værdipapircentraler, som allerede er etableret og meddelt tilladelse i Det Forenede Kongerige Storbritannien og Nordirland, for at være ækvivalente med de krav, der stilles i forordning (EU) nr. 909/2014.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2021.
            Den udløber den 30. juni 2021.
         
         
            Udfærdiget i Bruxelles, den 25. november 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 257 af 28.8.2014, s. 1.
         
            (2)  Aftale om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 7).
         
            (3)  Politisk erklæring, der fastlægger rammen for de fremtidige forbindelser mellem Den Europæiske Union og Det Forenede Kongerige (EUT C 34 af 31.1.2020, s. 1).
         
            (4)  Kommissionens gennemførelsesafgørelse (EU) 2018/2030 af 19. december 2018 om fastlæggelse af, at de reguleringsmæssige rammer, som finder anvendelse på værdipapircentraler i Det Forenede Kongerige Storbritannien og Nordirland, i en begrænset periode er ækvivalente i overensstemmelse med Europa-Parlamentets og Rådets forordning (EU) nr. 909/2014 (EUT L 325 af 20.12.2018, s. 47).